Wo denn d UNO am 30. Novämber 1947 beschlosse het, Palestina in e jüdische und en arabische Staat ufzdäile, isch dä Beschluss vo de Juude begrüesst worde, d Araber häi en aber abgleent. D Terroraaschleeg, wo arabischi und jüdischi Extremiste in deene Joor begange häi, si noch dr israelische Unabhängigkäitserkläärig am 15. Mai 1948 vom Palestinachrieg, wo in Israel „Unabhängigkäitschrieg“ häisst, abglööst worde. Fümf arabischi Staate – Egüpte, dr Irak, Libanon, Dransjordanie und Sürie si ooni e Chrieg z erklääre gege Israel vorgange. Si häi am Aafang gwüssi Erfolg ghaa, si denn aber vo de israelische Chreft zrugggschlage worde und Israel het im Geegeaagriff e Däil vo de Gebiet erooberet, wo noch em Däiligsblaan zum arabische Staat hätte sötte ghööre. Zwüschen em Februar und em Juli 1949 het Israel mit de arabische Chriegsdäilnäämer vier separati Waffestillstandsabkomme underschriibe.